Diari Oficial de la Generalitat Valenciana


Sumari del DOGV 4773, del 11-06-2004 (2004/6016)

ACORD de 7 de juny de 2004, de la Direcció General de Justícia, de la Conselleria de Justícia i Administracions Públiques, pel qual s'amplia el termini per a resoldre els expedients derivats de sol·licituds d'inscripció o anotació en el Registre Autonòmic d'Associacions de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4773

Data del DOGV
:   11-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6016


Data del document
:   07-06-2004

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * associació
    * registre de documents

ACORD de 7 de juny de 2004, de la Direcció General de Justícia, de la Conselleria de Justícia i Administracions Públiques, pel qual s'amplia el termini per a resoldre els expedients derivats de sol·licituds d'inscripció o anotació en el Registre Autonòmic d'Associacions de la Comunitat Valenciana. [2004/X6016]
  
La Llei Orgànica 1/2002, de 22 de març, l'entrada en vigor de la qual es va produir el 26 de maig de tal any, determinava en la disposició transitòria primera que les associacions inscrites en els registres, amb anterioritat a la seua entrada en vigor, quedarien subjectes a esta, i conservarien la personalitat jurídica i la plenitud de la seua capacitat, però se les imposaria la càrrega d'adaptar els seus Estatuts a esta en el termini de dos anys. Termini que finalitza, en conseqüència, el dia 26 del present mes de maig.
  
Per la seua banda, l'article 30 d'esta, que contempla el règim jurídic de la inscripció, fixa el termini per a efectuar-les en el corresponent registre, en tot cas, en tres mesos des de la recepció de la sol·licitud en l'òrgan competent. I, transcorregut dit termini sense que s'haja notificat resolució expressa, ha d'entendre's estimada la sol·licitud d'inscripció.
  
Durant els anys immediatament anteriors a l'entrada en vigor de la citada Llei Orgànica, el nombre anual d'inscripcions o modificacions no va sofrir variacions especialment significatives. Això no obstant, ja durant l'exercici 2003 es va produir un gran increment en el nombre de sol·licituds de modificació, com a conseqüència de la necessitat d'adaptació estatutària referida en el paràgraf anterior, concretat en un tres-cents per cent, impossible de substanciar en termini, malgrat el reforç efectuat.
  
Però és en estos primers mesos de 2004 quan les sol·licituds presentades - 2.635 a fi del mes de maig, i un nombre imprevisible el que puga deparar el mes de maig i següents - convertixen en impossible atendre-les totes, tant des del punt de la seua revisió i avaluació tècnica, com de la seua posterior anotació i tramitació subsegüent.
  
En conseqüència, esdevé imprescindible adoptar quantes mesures, ajustades a dret, permeten mitigar la desproporció entre els mitjans humans disponibles, tècnics i auxiliars, les sol·licituds presentades i la peremptorietat del termini per a atendre-les.
  
En relació amb la situació descrita, l'article 42.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que quan el nombre de les sol·licituds formulades poguera suposar un incompliment del termini màxim de resolució, l'òrgan competent per a resoldre, a proposta raonada de l'òrgan instructor, o el superior jeràrquic de l'òrgan competent per a resoldre, a proposta d'este, podran habilitar els mitjans personals i materials per a complir amb el despatx adequat i en termini.
  
I que, excepcionalment, podrà acordar-se l'ampliació del termini màxim de resolució i notificació mitjançant motivació clara de les circumstàncies concurrents i només una vegada esgotats tots els mitjans a disposició possibles, sense que esta puga ser superior a l'establida per a la tramitació del procediment, amb l'obligació, això sí, que siga notificada als interessats.
  
La competència per a donar suport a dita ampliació no s'atribuïx específicament a cap òrgan en el citat article 42, per la qual cosa ha d'acudir-se, per determinar-la, a l'article 12.3 de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Correspon, per tant, a la Direcció General de Justícia, la competència per a ampliar el termini de resolució aplicable a les sol·licituds efectuades en procediments derivats de sol·licituds d'inscripció o anotació en el Registre Autonòmic d'Associacions de la Comunitat Valenciana, com a òrgan competent que és per a resoldre, atenent el que establix l'article 14 del Decret 113/2003, de 21 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Justícia i Administracions Públiques.
  
I atenent el que disposen els articles citats i el 54.1.e), 59.6 i 60.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es dicta el següent
  
ACORD
  
Primer
  
Ampliar el termini en tres mesos més, per a resoldre en els procediments derivats de sol·licituds d'inscripció o anotació al Registre Autonòmic d'Associacions de la Comunitat Valenciana.
  
Segon
  
Que es publique el present Acord en el Diari Oficial de la Generalitat Valenciana, a efectes de la notificació als interessats.
  
Tercer
  
Este acord, contra el qual no es pot interposar cap recurs, serà plenament eficaç des de l'endemà de la publicació en el Diari Oficial de la Generalitat Valenciana.